90. schôdza NR SR - 1.deň - B. popoludní
Dátum: 2023-05-02
Poslanec: Kuriak, Milan (OĽANO)
Druh vystúpenia: Vystúpenie

48. Ďakujem za slovo. Vážené panie poslankyne, vážení páni poslanci, dovoľte mi v prvom rade poďakovať všetkým vám, ktorí ste pri predchádzajúcej schôdzi podporili tento návrh zákona 137 hlasmi zo 139, ktorí ste boli v tomto pléne. Ja si myslím, že to bol veľmi výrazný a jasný signál aj pre, nielen pre pani prezidentku, ale aj pre občanov Slovenska, že nám záleží na ich potrebách a na tom, aby sme zlepšovali a skvalitňovali život ľudí na Slovensku. Veľmi, veľmi ma mrzí postoj pani prezidentky. Síce v niektorých prípadoch za tri a pol roka som si zvykol, že pani prezidentka pri niektorých návrhoch zákonov v tomto pléne sa nejak z nepochopiteľných príčin postavila proti a vetovala nie iba tieto dva zákony, ktoré, okrem tohto ešte aj zákon o alternatívnych zdrojoch, čo sa týka vykurovania. Sú to obidva dobré zákony, ale ja sa budem venovať tomuto zákonu, čo sa týka, iba krátko, čo sa týka ciest. Na konci tejto krátkej rozpravy prednesiem pozmeňujúci a doplňujúci návrh, ktorý sa týka posunutia lehoty platnosti tohto návrhu z mája na začiatok júna. Krátko sa zameriam, keďže pochádzam z regiónu Orava, tak krátko sa zameriam práve na tento úsek. Aj ako poslanec a zástupca občanov Oravy som sa rozhodol a pristúpil som k pozmeňujúcemu návrhu, lebo poznám, aká kritická a alarmujúca situácia je v cestnej doprave na Orave a, ako som spomenul aj vo faktickej, viem to, mám to s čím porovnať, nakoľko bývam pri poľskej hranici a naozaj Poliaci sa nám vzďaľujú. Za posledné roky tam vidieť výrazný, výrazný pokrok, čo sa týka budovania cestnej infraštruktúry a na Slovensku sme aj hlavne vďaka predchádzajúcim, predchádzajúcich vlád nevyužili možnosti a zaspali sme, zaspali sme výrazne dobu nielen, nielen voči Maďarsku, ale, ako aj tu spomínajú mnohí kole..., voči Poľsku, ale aj voči Maďarsku, Česku a ďalším krajinám. Ja len v krátkosti, v krátkosti spomeniem, prečo sú dôležité, prečo je dôležité rozšírenie o úseky R3 na Orave. Ide o úseky Tvrdošín, Nižná, Nižná nad Oravou, Dlhá nad Oravou, Sedliacka Dubová a Oravský Podzámok. Tam už Oravský Podzámok je vybudovaný, ale je potrebné, aby na konci rýchlostnej cesty z Oravského Podzámku, aby sa urýchlenie, urýchlene začala konať realizácia výstavby úseku po Dolný Kubín až potom po križovatku D1. Tým, keby sa toto podarilo, ja viem, že to nie je otázka najbližších piatich, desiatich rokov, ale tá predstava, že úsek R3 na Orave že by mal byť ukončený v roku 2050, je, je nielen neprijateľná, ale je doslova nezmyselná. V roku 2050 by sa malo ukončiť niekoľko kilometrov rýchlostných ciest na Orave. Tak ako som aj predtým spomenul vo faktickej, ja naozaj odporúčam kolegovi Muňkovi a ďalším, ale aj pani prezidentke, ktorá síce bola na Orave, ale iné je jazdiť po Orave na prezidentskej limuzíne a iné je jazdiť bežným občanom, ktorí denno-denne cestujú za prácou, ale aj ja sa niekedy aj hanbím, keďže bývam v okrese Tvrdošín, ktorý je turistickým klenotom hlavne na Orave, ale aj v rámci celého Slovenska. Je to veľmi navštevovaný región Slovenska a niekedy, niekedy sa naozaj hanbím, keď niektorí turisti keď hodnotia úsek od, väčšinou je to od Martina alebo od Žiliny, záleží, ktorými cestami títo turisti prichádzajú na Slovensko, a niekedy sa naozaj hanbím, že v akom stave sú tieto cesty. Ja aj konkrétne môžem uviesť príklad. Ja keď idem do Bratislavy, tak úsek nejakých 70 kilometrov mi trvá, za plynulej cestnej premávky mi trvá hodinu dvadsať do Martina a z Martina do Bratislavy sa po diaľnici viem dostať, je to nejakých, neviem, myslím, že 230 kilometrov, 240 možno, tak dá sa aj do dvoch hodín a netreba nejak extrémne porušovať pravidlá cestnej premávky prekračovaním rýchlosti. Takže naozaj verím, že tak ako, kolegyne a kolegovia, ako ste podporili tento dobrý návrh zákona nie preto, že, že sme tu niektorí z regiónov, ale tak ako u kolegu Miloša Svrčeka, u Peti Hajšelovej, ktorá tiež bola spolupredkladateľkou pozmeňujúceho návrh, ale aj u ďalších vás, ktorí zastupujeme tu v prvom rade občanov, a keďže sme z regiónov, tak poznáme problémy, verím tomu, že tak ako ste podporili výrazným počtom, naozaj 137 poslan... hlasmi, takže podporíte, a možno, možno aj viacerými, možno nás tu bude viacej pri prelamovaní veta a dáme pani prezidentke jasný signál, že jej vetovanie niektorých zákonov naozaj nie sú opodstatnené, tak ale to už nechám na poradcov pani prezidentky, že prečo, prečo pristupujú k takýmto krokom, ako aj teraz. Rád by som sa, a to možno potom v ďalšej rozprave vyjadrím sa aj k druhému vetovanému návrhu zákona, ale teraz už nebudem, nebudem zdržiavať, aby som stihol aj krátko predniesť pozmeňujúci návrh, tak ho, teraz ho prečítam. Pozmeňujúci a doplňujúci návrh poslanca Národnej rady mňa, Milana Kuriaka, a Peti Hajšelovej a Miloša Svrčeka k zákonu z 28. marca 2023, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností, tzv. katastrálny zákon, v znení neskorších predpisov v znení neskorších predpisov, vráteného prezidentkou Slovenskej republiky na opätovné prerokovanie Národnou radou Slovenskej republiky, tlač 1701. Zákon, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave stavieb diaľnic a ciest pre motorové vozidlá v doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky sa mení takto: 1. V čl. II sa slová „1. mája 2023" nahrádzajú slovami „1. júna 2023". V tejto súvislosti sa v čl. I v 5. bode v § 9d v nadpise slová „1. mája 2023" nahrádzajú slovami „1.júna 2023". Odôvodnenie som v krátkosti spomenul, že ide o posunutie termínu. Ďakujem. Skončil som.